|  |
| --- |
| **ΠΑΝΕΛΛΗΝΙΑ ΟΜΟΣΠΟΝΔΙΑ ΕΛΕΥΘΕΡΟ-ΕΠΑΓΓΕΛΜΑΤΙΩΝ ΠΑΙΔΙΑΤΡΩΝ**  Εικόνα που περιέχει σκίτσο/σχέδιο, ζωγραφιά, clipart, τέχνη με γραμμές  Περιγραφή που δημιουργήθηκε αυτόματα  Έδρα: Λ Περικλέους 3 Χολαργός ΤΚ 15561  ΑΦΜ: 996616133  Email: hellenic.pediatricians@gmail.com  6944307208  **Πρόεδρος**  Κων/νος Νταλούκας  (Αθήνα)  **Αντιπρόεδρος Α**  Γεωργία Νταμάγκα (Λάρισα)  **Αντιπρόεδρος Β**  Ελισάβετ Καλούδη (Θεσσαλονίκη)  **Γραμματέας**  Ιωάννης Ρίτσας (Θεσσαλονίκη)  **Ταμίας**  Σπυρίδων Μαζάνης (Αθήνα)  **Μέλη**  Δημ Φούσκας (Αθήνα)  Σοφία Φίνου (Ιωάννινα)  Αντώνης Κοντός (Αθήνα)  Άννα Κατσάβα (Λάρισσα) |

**Προς:** Υπουργό Υγείας

**Κοινοποίση:** Αναπληρώτρια Υπουγρό Υγείας, Εθνικό Οργανισμό Δημόσιας Υγείας (Ε.Ο.Δ.Υ.), Ηλεκτρονικό τύπο, ΠΙΣ, Ιατρικούς Συλλόγους, Μέλη μας

Αρ πρωτοκόλλου: 45

Αθήνα, 19/02/2024

**Αξιότιμε κ Υπουργέ,**

Η Πανελλήνια Ομοσπονδία Ελευθεροεπαγγελματιών Παιδιάτρων αποτελεί το ανώτατο συλλογικό όργανο και εκπροσωπεί περίπου 3.500 παιδιάτρους οι οποίοι ασκούν ιδιωτικό επάγγελμα ανά την επικράτεια.

Είναι κοινά αποδεκτό ότι περισσότεροι από **3 στους 4 Έλληνες γονείς επιλέγουν τον ελευθεροεπαγγελματία παιδίατρο για την πρόληψη και την προαγωγή υγείας των παιδιών τους, συμπεριλαμβανομένου και του εμβολιασμού** **τους**. Η εμπιστοσύνη αυτή μόνο τυχαία δεν είναι και αποτελεί για εμάς την πολυτιμότερη ανταμοιβή για τις υπηρεσίες που προσφέρουμε στους μικρούς μας ασθενείς και τις οικογένειές τους.

Αντιλαμβάνεστε λοιπόν την έκπληξη και τον προβληματισμό που προκάλεσε σε εμάς, η επιλογή της πολιτικής ηγεσίας του Υπουργείου και συγκεκριμένα της Αναπληρώτριας Υπουργού, να μην μας συμπεριλάβει στην ομάδα εργασίας για τον σχεδιασμό της ενίσχυσης της εμβολιαστικής κάλυψης και της αντιμετώπιση πιθανών κρουσμάτων ιλαράς. **Ιδιαίτερα μάλιστα, από την στιγμή που ήδη από τις αρχές της πανδημίας του 2020 είχαμε επισημάνει την απώλεια χιλιάδων δόσεων εμβολίων βρεφών, παιδιών και εφήβων και είχαμε κρούσει μαζί με την διεθνή παιδιατρική κοινότητα το καμπανάκι της μείωσης της εμβολιαστικής κάλυψης και της επανεμφάνισης νόσων που προλαμβάνονται με τον εμβολιασμό.**

Εξ άλλου, τόσο με δημόσιες αναφορές, αλλά και με προφορικές επαφές που είχαμε στο πρόσφατο παρελθόν με την Αναπληρώτρια Υπουργό Υγείας, αλλά και με άλλους ιθύνοντες του Υπουργείου, είχαμε ζητήσει να μας δοθεί η δυνατότητα να προχωρούμε, μετά από έλεγχο της εμβολιαστικής κατάστασης των ενηλίκων γονέων, που επισκέπτονται τα ιατρεία μας, σε συνταγογράφηση και εμβολιασμό τους.

Σύμφωνα με τρέχουσες οδηγίες (ΠΟΥ, Αμερικανική Παιδ Ακαδημία κλπ) πρέπει οι γονείς και όσοι ζουν στο περιβάλλον του νεογέννητου βρέφους, να είναι εμβολιασμένοι για τον κοκκύτη, την γρίπη κλπ, προκειμένου να προστατευτεί η υγεία των βρεφών.

Η τακτική αυτή μπορεί να εφαρμοστεί για την ενημέρωση, τον έλεγχο της εμβολιαστικής κάλυψης και εμβολιασμό των γονιών και για την ιλαρά. Το μεγαλύτερο πλεονέκτημα με τον τρόπο αυτό είναι ότι, έχοντας τους γονείς μπροστά μας και να τους ενημερώσουμε μπορούμε, και τα βιβλιάρια υγείας τους να ελέγξουμε και να τους πείσουμε (μας εμπιστεύονται), να εμβολιαστούν. Δυστυχώς με ένα εξαιρετικά χαμηλό επίπεδο εμβολιασμού για τον ενήλικα πληθυσμό (κυρίως των ενισχυτικών δόσεων) και ενώ όλοι ισχυριζόμαστε την αξία των εμβολιασμών και θέλουμε την υψηλή εμβολιαστική κάλυψη, το αίτημά μας αυτό ποτέ δεν έγινε αποδεκτό μέχρι σήμερα από την ηγεσία του Υπουργείου Υγείας.

**Αξιότιμε κ Υπουργέ,**

Σύμφωνα με δηλώσεις του Προέδρου του ΕΟΔΥ κ. Χατζηχριστοδούλου στο ΑΠΕ-ΜΠΕ για την ιλαρά, *«Έχουμε τις συνθήκες που ευνοούν μια έξαρση κρουσμάτων, δεν έχουμε φτάσει στο επίπεδο το επιθυμητό της εμβολιαστικής κάλυψης που είναι 95% του παιδικού πληθυσμού και έτσι έχουμε ένα αριθμό επίνοσων παιδιών και ενηλίκων και όταν γίνει κρίσιμη μάζα έχουμε την έξαρση, η οποία εμφανίζεται περίπου κάθε 6 με 7 χρόνια».*

**Και πιο κάτω στις δηλώσεις**

*«η επιδημιολογική επιτήρηση της νόσου και η έγκαιρη εφαρμογή εμβολιασμού αποτελούν τα πλέον ενδεδειγμένα μέτρα για τον έλεγχο της νόσου.*

*Στο πλαίσιο αυτό, κρίνεται αναγκαία αφενός η εγρήγορση των επαγγελματιών υγείας και αφετέρου η εντατικοποίηση των εμβολιασμών με έμφαση στους εμβολιασμούς ειδικών πληθυσμιακών ομάδων, (Ρομά και μεταναστών), νεαρών εφήβων και ενηλίκων που δεν ολοκλήρωσαν τον εμβολιασμό τους στο παρελθόν, καθώς και η συνεχιζόμενη εγρήγορση των τοπικών και εθνικών αρχών. Ο ΕΟΔΥ σε συνεργασία με δήμους και τη ΜΚΟ «Υγεία για Όλους» θα διενεργήσει μαζικό εμβολιασμό σε καταυλισμούς Ρομά με τη συνδρομή των ΚΟΜΥ*.»

**Μετά τις δηλώσεις αυτές δεν μπορούμε παρά να μπούμε στον πειρασμό να αναρωτηθούμε:**Από την τελευταία επιδημία που είχαμε στην χώρα μας το 2017-2018 αλλά και που πιθανόν να αντιμετωπίζουμε κάθε 6-7 χρόνια, μέχρι και σήμερα, που απειλούμαστε ξανά, εκπονήθηκε και εφαρμόστηκε από το Υπουργείο Υγείας ή τον ΕΟΔΥ κάποιο μακροπρόθεσμο σχέδιο πρόληψης, κυρίως των επίνοσων αυτών παιδιών, και των ειδικών πληθυσμιακών ομάδων, που αναφέρει ο κ Πρόεδρος του ΕΟΔΥ;

Καλώς γίνεται η προσπάθεια εμβολιασμού σε καταυλισμούς Ρομά και προς την σωστή κατεύθυνση είναι. Όμως εμείς συνεχίζουμε να αναρωτιόμαστε. Τα άλλα Ρομά παιδιά και αυτά που θα γεννηθούν, πως και ποιος θα τα εμβολιάσει; Τον κάθε επίνοσο πληθυσμό παιδιών που θα δημιουργείται, πως και ποιος θα τον εμβολιάσει; **Πως ακριβώς και μέσα από ποιο πρόγραμμα εξασφαλίζεται η συνέχεια του εμβολιασμού για τους πληθυσμούς αυτούς, που ασφαλώς αυτό δεν αφορά μόνο την ιλαρά;**

Δυστυχώς για άλλη μία φορά επιχειρείται στο παρά πέντε προσπάθεια πυρόσβεσης και όχι πρόληψης, όπως θα έπρεπε να γίνεται εδώ και χρόνια. **Ως πότε η πολιτική για την Πρωτοβάθμια Φροντίδα Υγείας, όσον αφορά την πρόληψη, θα μένει χωρίς σχεδιασμό και θα επιμένει προκλητικά να αγνοεί την αξιοποίηση όλων των δυνατών πόρων και του ανθρώπινου δυναμικού των επαγγελματιών υγείας, που διαθέτουμε στην χώρα μας;**

Η εμπειρία έχει αποδείξει ότι, οι αποτελεσματικότερες παρεμβάσεις ως προς την αύξηση της εμβολιαστικής κάλυψης του γενικού πληθυσμού ήταν αυτές που έγιναν από τους Παιδιάτρους, που ασχολούνται με τον παιδιατρικό εμβολιασμό και στόχευαν στο να ενημερώσουν και να αντικρούσουν τους δισταγμούς και τις φοβίες των γονέων σε σχέση με τα εμβόλια. Εξαιρετικά αποτελέσματα είχε επίσης η εκπαίδευση που παρείχαν οι παιδίατροι με εξειδίκευση στα εμβόλια, στο υπόλοιπο υγειονομικό προσωπικό, με στόχο να ενισχύσουν την αυτοπεποίθησή τους και να βελτιώσουν τις επικοινωνιακές τους δεξιότητες απέναντι στους σκεπτικιστές έναντι των εμβολίων.

**Αντιθέτως, οι εμβολιαστικές εξορμήσεις από μη κυβερνητικές οργανώσεις,** ειδικά σε πληθυσμούς με ιδιαίτερο κοινωνικοπολιτικό υπόβαθρο ή εναλλακτικό τρόπο ζωής, αν και αξιολογήθηκαν θετικά από το 60% των συμμετεχόντων, **είχαν ιδιαίτερα υψηλό (40%) αρνητικό αντίκτυπο στην κοινότητα και ειδικότερα στους σκεπτικιστές. (ECDC, 2017).**

Σήμερα εν έτη 2024 και μπροστά στην απειλή επανεμφάνισης νέων επιδημιών, τόσο ο Παγκόσμιος Οργανισμός Υγείας αλλά και οι υγειονομικές αρχές σε όλο των κόσμο, σχεδιάζουν την πρόληψη και την αντιμετώπιση της ιλαράς και των υπολοίπων μολυσματικών ασθενειών, έχοντας ως ακρογωνιαίο λίθο τους επαγγελματίες υγείας και δη τους Παιδιάτρους.

“Οι επαγγελματίες υγείας είναι το πλέον ανεκτίμητο ανθρώπινο δυναμικό που έχουμε, καθώς βρίσκονται στην πρώτη γραμμή ενημέρωσης των ασθενών τους για την αξία του εμβολιασμού” (Sabrina Bacci, Head of vaccine-preventable and immunization, ECDC, February 2024).

Στην χώρα μας, περίπου 3500 Παιδίατροι με αντίστοιχα ιδιωτικά ιατρεία, ενημερώνουν γονείς και εμβολιάζουν τα παιδιά τους. Θα μπορούσαν να κάνουν το ίδιο για τις ειδικές πληθυσμιακές ομάδες αλλά και για τους γονείς των παιδιών που παρακολουθούν. Ένα ανεκτίμητο ανθρώπινο δυναμικό, που δυστυχώς μένει να αξιοποιηθεί.

Εμείς δηλώνουμε παρόντες και έτοιμοι να συμμετέχουμε στην όποια συζήτηση για την εφαρμογή ενός μακρόπνοου προγράμματος αντιμετώπισης τέτοιων προβλημάτων.

Στο δικό σας χέρι είναι να μας αξιοποιήσετε κ Υπουργέ.

Με εκτίμηση,

Ο Πρόεδρος Ο Γραμματέας

Κωνσταντίνος I Νταλούκας Ιωάννης Ρίτσας